گور گووند رائے

گور گووند رائے اپادھیائے (1841ء – 1912ء) ہندو مت کے عالم و محقق اور برہمو سماج کے مبلغ تھے۔ انہوں نے برہمو سماج کے رسالہ "دھم تتو" کی چالیس برس ادارت کی اور متفرق ادیان و مذاہب کی مذہبی کتابوں کے منتخب اقتباسات یکجا کرنے میں انہوں نے کیشب چندر سین کی مدد کی۔ اقتباسات کا یہ مجموعہ "شلوک سنگرہ" کے نام سے شائع ہوا۔

ابتدائی زندگی 
گور گووند کے والد کا نام گور موہن رائے تھا۔ ان کی پرورش چچا کے ہاتھوں ہوئی۔ گور گووند کی ابتدائی تعلیم رنگ پور ہائی اسکول میں ہوئی، ساتھ ہی انہوں نے سنسکرت اور فارسی زبانیں بھی سیکھیں اور کچھ عرصہ ایک مسلمان درویش سے درس بھی لیا۔ 1863ء سے 1866ء تک وہ پولیس میں سب انسپکٹر رہے۔ پچیس برس کی عمر میں انہوں نے ملازمت ترک کردی اور کیشب چندر سین کے ساتھ ہو گئے اور جلد ہی برہمو سماج کے مبلغ بن گئے۔

محقق ہندو مت 
سنہ 1869ء میں کیشب چندر سین نے انہیں ہندو مت کی تحقیق پر مامور کیا۔ اس کے بعد برسوں وہ ہندومت کا مطالعہ اور اپنے مطالعے کا نچوڑ کتابوں اور مضامین کی شکل میں شائع کرتے رہے۔ ہندومت پر ان کی وسیع و عمیق معلومات کی بنا پر کیشب چندر سین نے انہیں "اپادھیائے" کے خطاب سے نوازا۔

ذاتی خصوصیات 
ایک عظیم محقق کی حیثیت سے گور گووند نے پوری زندگی زہد و قناعت کے ساتھ بسر کی اور اپنا سارا وقت مطالعہ کے لیے وقف کر دیا۔ ان کی دنیوی ضرورتوں کی کفالت پرچار آشرم کے صدر کانتی چندر متر نے اپنے ذمہ لے لی تھی، چنانچہ انہوں نے ہی گور گووند کے دونوں بچوں کو تعلیم دلوائی۔ پرچار آشرم پاتوٹولہ، کلکتہ میں واقع برہمو سماج کا ایک چھوٹا سا ادارہ تھا جس کا مقصد مبلغین اور ان کے اہل و عیال کی نگہداشت اور پڑوس کی عمارت میں قیام پزیر طلبہ اور چھاپہ خانے کی دیکھ بھال تھا۔

حوالہ جات 

1841ء کی پیدائشیں
1912ء کی وفیات
انیسویں صدی کے ہندو مذہبی رہنما
برہمو شخصیات
بنگالی شخصیات
بنگالی نشاۃ ثانیہ سے منسلک شخصیات
بیسویں صدی کے ہندو مذہبی رہنما
ضلع پبنا کی شخصیات
کولکاتا کے اسکالر
بنگالی زبان کے بیرونی روابط پر مشتمل مضامین
بھارتی ہندو مبلغین
بیسویں صدی کے ہندوستانی اسکالر
انیسویں صدی کے ہندوستانی اسکالر